ซีไอเอ็มบีหั่นดบ.บ้าน จับลูกค้ารายได้3หมื่น
ธนาคารซีไอเอ็มบี ไทย ชูสินเชื่อบ้านต่ำกว่าตลาด เน้นเสี่ยงต่ำรายได้ 3 หมื่นบาทขึ้นไป
12 มิ.ย. 2558

ธนาคารซีไอเอ็มบี ไทย ชูสินเชื่อบ้านต่ำกว่าตลาด เน้นเสี่ยงต่ำรายได้ 3 หมื่นบาทขึ้นไป 
น.ส.อรอนงค์ อุดมก้านตรงผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย สายธุรกิจรายย่อย ธนาคารซีไอเอ็มบี ไทย เปิดเผยว่า ธนาคารได้ปรับลดดอกเบี้ยสินเชื่อที่อยู่อาศัยทุกประเภทลง สอดรับกับดอกเบี้ยนโยบาย โดยมีผลตั้งแต่เดือน มิ.ย.เป็นต้นไป พร้อมกับออกแพ็กเกจสินเชื่อบ้านใหม่เจาะกลุ่มรายได้ประจำต่อเดือน 3 หมื่นบาทขึ้นไป ซึ่งเป็นกลุ่มเป้าหมายที่ธนาคารกำลังให้ความสำคัญ
ทั้งนี้ ดอกเบี้ยสินเชื่อบ้านสำหรับลูกค้ากลุ่มนี้ต่ำกว่าตลาดทั้งแบบ 3 ปีแรกและตลอดอายุสัญญา ผู้ที่ทำประกันสินเชื่อที่อยู่อาศัยดอกเบี้ยจะถูกลงอีก โดยเฉลี่ยดอกเบี้ยบ้านซีไอเอ็มบี สำหรับผู้ที่ทำประกันในช่วง 3 ปีแรกอยู่ที่ 4.15% ต่ำกว่าตลาดซึ่งเฉลี่ยอยู่ที่ 4.3-4.5% ตลอดอายุสัญญาอยู่ที่ 5.73% ต่ำกว่าตลาดที่เฉลี่ย 5.9-6% ส่วนผู้ไม่ทำประกันดอกเบี้ยเฉลี่ย 3 ปี อยู่ที่ 5.15% และตลอดอายุสัญญาเฉลี่ย 5.83% ต่อปี
ขณะที่การเจาะกลุ่มรายได้ประจำ 3 หมื่นบาท เพราะได้วิเคราะห์แล้วว่าเป็นกลุ่มที่ยังมีกำลังซื้อ ความเสี่ยงต่ำ และมักมีการวางแผนการเงินที่ดี โดยหากซื้อบ้านในราคา 2 ล้านบาท จะผ่อนเดือนละ 1.4-1.5 หมื่นบาท ก็ยังมีเงินเหลือเพียงพอใช้จ่ายต่อเดือนอยู่ โดยคาดว่าแพ็กเกจดังกล่าวจะช่วยผลักดันการปล่อยสินเชื่อบ้านเป็นไปตามเป้าหมาย 1.5 หมื่นล้านบาท ในปีนี้
“ปกติแบงก์มักจะเสนอดอกเบี้ยบ้านต่ำๆ ให้บางโครงการที่แบงก์เป็นพันธมิตร แต่ของเราไม่ได้จำกัด ลูกค้าสามารถซื้อบ้านได้ทุกโครงการ” น.ส.อรอนงค์ กล่าว
สำหรับการแข่งขันในปีนี้ยังมีอยู่ แต่ไม่รุนแรงเท่า 2 ปีก่อน ที่มีดอกเบี้ย 0% โดยจะมีการเลือกกลุ่มลูกค้ามากขึ้น และเติบโตได้ตามเทรนด์แยกครอบครัวเดี่ยว แต่ธนาคารยังคัดกรองสินเชื่อบ้านรัดกุมมากขึ้น เพราะปัญหาหนี้ครัวเรือนยังกดดันความสามารถชำระหนี้